EFF: ‘Malema het nie vuurwapen op veiligheidswag gerig’Julius Malema, leier van die EFF. Foto: EFF / Facebook “Hy [Malema] word onderwerp aan die howe van openbare mening wat hom reeds skuldig bevind het. Dit is die wens van diegene wat geïntimideer voel deur wat hy verteenwoordig,” het Mbuyiseni Ndlozi, woordvoerder van die EFF, gesê. Die polisie in Limpopo het op 27 Oktober gesê daar word drie aanklagte teen Malema ondersoek na ŉ beweerde konfrontasie met ŉ veiligheidswag. “Malema word ondersoek vir die rig van ŉ vuurwapen, aanranding en kwaadwillige saakbeskadiging,” het kol. Ronel Otto, woordvoerder van die polisie, gesê. Malema het glo in ŉ argument betrokke geraak met ŉ veiligheidswag by die Peter Mokaba-stadion in Polokwane waarna hy glo ŉ vuurwapen op die veiligheidswag gerig het. Malema het glo ŉ musiekfees by die stadion bygewoon. “Malema en sy lyfwagte het glo die stadion probeer verlaat deur ŉ hek wat nie as ŉ uitgang gebruik word nie. Hulle het glo in ŉ argument met die veiligheidswag betrokke geraak waarna Malema glo ŉ vuurwapen op die veiligheidswag gerig het.” Volgens Otto het hulle die veiligheidswag glo teen die hek vasgedruk. Hulle het die hek glo oop forseer en dit in die proses beskadig. ŉ Klag van aanranding is ook vroeër teen Malema ingedien na ŉ voorval by ŉ kitskosrestaurant in Tzaneen wat op kringtelevisiekamera vasgelê is. Malema het glo ŉ man rondgestamp en gevloek. Klik hier om vorige berigte oor Julius Malema te lees.